  Туспуктэм: Руслан Нуриахметов Майя Бывальцева Удмуртиысь 29 семья «Комплексное развитие сельских территорий» кун программая улон интыен югдурзэс умоятыны сертификатъёс басьтӥзы. Со понна федерал коньдэтысь 37 миллион 300 сюрс манет висъязы, элькун коньдэтысь 1 миллион 200 сюрс манет сётозы. Со сярысь улосвыл тӧролэн но кивалтэтлэн пресс-службазы ивортӥз. Котькуд семьялы шорлыдын 1 миллион 300 сюрс манет усе. Сертификат басьтӥсьёс пӧлын скал кыскисьёс, механизаторъёс, пудо вордӥсьёс, водительёс, инженер-эколог, микробиолог, юрист, подсобной ужась, фермеръёс. Кун программая ватсаса коньдон висъям улсын 3 сюрс 300 квадрат метр пала улон инты пуктыны чакламын. « "Комплексное развитие сельских территорий" кун программа ньыль ар ужатозь мерлыко тыронъёслы сертификатъёс элькунысь 189 семья басьтӥз ни. Та юрттэтъя улон инты пуктон дунлэсь 70 процентсэ тырыны чакламын, 30 процентэз – кунмуртлэн аслаз коньдонэз » Ольга Абрамова, Удмуртиысь кивалтэтлэн тӧроезлэн нырысетӥ воштӥсез Тодэ вайытом, туэ инвожое агропром огъетын ужась 10 семьялы кун программая сертификатъёс сётӥзы. Федерал коньдэтысь 12 миллион 900 сюрс манет висъязы, элькун коньдэтысь - 402 сюрс манет.  Озьы ик Ольга Абрамова мукет юрттон амалъёсты тодэ вайытӥз. Со пӧлын мерлыко найм, куке кун лэсьтӥськонлэн но дась коркалэн дунызлэсь 80 процентсэ сётэ, уж сётӥсь – 20 процентсэ. 2023-тӥ арын гурт удысын ужасьёслы мерлыко наймъя 83 корка пуктыны но басьтыны чакламын. Тегъёс: гуртвозёс улонинты Удмуртия юрттэт  